กรณีศึกษา LULULEMON แบรนด์โยคะ ล้านล้าน
หากเราเป็นเจ้าของแบรนด์กีฬาน้องใหม่ ที่ต้องมีคู่แข่งเป็นแบรนด์ชั้นนำอย่าง Nike และ Adidas เราจะสร้างแบรนด์ให้สำเร็จอย่างไร?
30 พ.ค. 2563

กรณีศึกษา LULULEMON แบรนด์โยคะ ล้านล้าน /โดย ลงทุนแมน
หากเราเป็นเจ้าของแบรนด์กีฬาน้องใหม่
ที่ต้องมีคู่แข่งเป็นแบรนด์ชั้นนำอย่าง Nike และ Adidas
เราจะสร้างแบรนด์ให้สำเร็จอย่างไร?
หากเรายังนึกไม่ออก
วันนี้เราลองมาดูความสำเร็จของ Lululemon
ที่เริ่มทำธุรกิจขายกางเกงโยคะ
จนวันนี้กลายมาเป็นแบรนด์โยคะ ที่มีมูลค่าบริษัทสูงถึง 1 ล้านล้านบาท
ใหญ่กว่าทุกบริษัทที่จดทะเบียนในตลาดหลักทรัพย์ประเทศไทย
แล้วเคล็ดลับของ Lululemon คืออะไร?
ลงทุนแมนจะเล่าให้ฟัง
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
หัวใจสำคัญของเรื่องนี้ก็คือ “การโฟกัส”
ซึ่ง Chip Wilson ผู้ก่อตั้งบริษัท Lululemon
มีประสบการณ์สำหรับธุรกิจค้าปลีกเสื้อผ้า อุปกรณ์
ออกกำลังกายเฉพาะทาง เช่น เซิร์ฟ และฟิตเนสมากว่า 18 ปี
นอกจากนี้ เขายังมองว่าเทรนด์การรักษาสุขภาพ
การออกกำลังกายมีแนวโน้มที่จะเติบโตสูงขึ้นในอนาคต
พอเรื่องเป็นแบบนี้ เขาจึงเริ่มต้นโฟกัสกับเสื้อผ้า และอุปกรณ์การเล่นโยคะ
เฉพาะเจาะจงสำหรับผู้หญิงเท่านั้น โดย Chip Wilson เริ่มก่อตั้ง
ร้าน Lululemon แห่งแรกที่สตูดิโอสอนโยคะ
เมื่อการโฟกัส ถูกเปลี่ยนเป็นธุรกิจ จึงทำให้ Chip Wilson
มองเห็นลึกลงไปในรายละเอียดว่ากลุ่มลูกค้าของเขาต้องการอะไร
รายละเอียดที่ว่านี้ก็คือ หน้าร้านที่นอกจากจะขายสินค้า อุปกรณ์โยคะแล้ว
ยังมีการจัดคลาสโยคะขึ้นที่ร้านสำหรับลูกค้า
รวมถึงเทคโนโลยี Luon ที่บริษัทคิดค้นขึ้นมาจดเป็นสิทธิบัตร
ซึ่งเป็นวัสดุที่จะทำให้กางเกงโยคะมีความยืดหยุ่นสูง และนุ่มสบาย
แม้ว่าในท้ายที่สุด Chip Wilson จะมีปัญหากับคนในองค์กร
จนต้องลาออกจากตำแหน่ง CEO ไป แต่ภาพลักษณ์ของแบรนด์ Lululemon
ภายใต้การนำของ CEO คนถัดไป ก็ยังสามารถเจาะกลุ่มลูกค้าผู้เล่นโยคะได้ดี
เหล่านี้ทำให้ Lululemon กลายมาเป็นแบรนด์เสื้อผ้า อุปกรณ์กีฬาที่สามารถเข้ามาแย่งส่วนแบ่งแบรนด์ชั้นนำอย่าง Nike และ Adidas ได้ในกลุ่มเสื้อผ้าผู้หญิง
ทีนี้เรามาดูผลประกอบการล่าสุดของบริษัท Lululemon
ปี 2017 รายได้ 0.85 แสนล้านบาท กำไร 0.83 หมื่นล้านบาท
ปี 2018 รายได้ 1.05 แสนล้านบาท กำไร 1.54 หมื่นล้านบาท
ปี 2019 รายได้ 1.27 แสนล้านบาท กำไร 2.06 หมื่นล้านบาท
บริษัทมีรายได้เติบโตเฉลี่ย 22% กำไรเติบโตเฉลี่ย 58%
ผ่านหน้าร้าน และช่องทางออนไลน์กว่า 491 แห่งใน 17 ประเทศทั่วโลก
ที่น่าสนใจก็คือ Lululemon มีอัตรากำไรสุทธิ 16%
เมื่อเทียบกับผู้เล่นรายอื่นในกลุ่มอุตสาหกรรมเดียวกัน
Nike 10%
Adidas 8%
Under Armour 2%
เรื่องนี้สะท้อนให้เห็นว่าแบรนด์ Lululemon สามารถทำกำไรได้ดีกว่าแบรนด์กีฬาชั้นนำ
เหตุผลหลักๆ มาจากการวางภาพลักษณ์ของแบรนด์พรีเมียม ตั้งราคาสูง ไม่ลดราคา
ไม่นำสินค้าไปขายในห้างสรรพสินค้า และขายผ่านช่องทางตัวเองทั้งหมด
นอกจากนี้ บริษัทยังได้ขยายฐานลูกค้าไปยังกลุ่มผู้ชาย ซึ่งตอนนี้สินค้าของบริษัทก็มีตั้งแต่สปอร์ตบราไปจนถึงกางเกงทำงาน และแจ็กเก็ต
ซึ่งเรื่องนี้ก็เป็นอีกหนึ่งความท้าทายของ Lululemon ที่ต้องพิสูจน์ว่าบริษัทจะประสบความสำเร็จอีกครั้งหรือไม่ รวมถึงการแข่งขันของแบรนด์โยคะเกิดใหม่ที่เข้ามาแย่งส่วนแบ่งการตลาดโดยนำเสนอสินค้าที่มีราคาต่ำกว่า
แล้วตอนนี้ Lululemon ใหญ่ขนาดไหน?
ปัจจุบัน Lululemon มีมูลค่าบริษัท 1 ล้านล้านบาท ซึ่งมูลค่านี้เพิ่มขึ้นมา 3.1 เท่าภายใน 5 ปี
และมูลค่าดังกล่าวใหญ่กว่าทุกบริษัทที่จดทะเบียนในตลาดหลักทรัพย์ประเทศไทย
เรื่องนี้ก็เป็นอีกหนึ่งกรณีศึกษาการสร้างแบรนด์ที่น่าสนใจ
บางครั้งเราไม่จำเป็นต้องมองโลก มองธุรกิจให้กว้างที่สุด
เราอาจจะลองโฟกัสในสิ่งที่เราเชี่ยวชาญ และทำมันให้ดีที่สุด
เราก็มีโอกาสประสบความสำเร็จได้เช่นกัน
เหมือนอย่าง Lululemon ที่เริ่มต้นจากการขายเพียงกางเกงโยคะ
จนตอนนี้กลายมาเป็นแบรนด์โยคะ ที่คนทั่วโลกรู้จักไปแล้ว นั่นเอง..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-Lululemon Annual Report 2019